Š T A T Ú T  O B C E  H E Ľ P A

ŠTATÚT OBCE HEĽPA

Obsah:

PRVÁ HLAVA									str. 4-9
§ 1 Úvodné ustanovenia							
§ 2 Územie obce
§ 3 Postavenie obce
§ 4 Označovanie obce
§ 5 Obyvatelia obce, ich práva a povinnosti
§ 6 Samospráva obce
§ 7 Vzťah obce a štátu 
§ 8 Všeobecne záväzné nariadenia obce

DRUHÁ HLAVA                                                                       			str.9-11
§ 9 Majetok obce
§ 10 Majetok obce
§ 11Majetok obce
§ 12Majetok obce

TRETIA HLAVA                                                                                 		str.11-13
§ 13 Financovanie a rozpočet obce
§ 14 Rozpočet a záverečný účet
§ 15 Rozpočtové provizórium

ŠTVRTÁ HLAVA		str.13-20 
§ 16 Orgány obce, základné ustanovenia
§ 17 Obecné zastupiteľstvo
§ 18 Úlohy obecného zastupiteľstva
§ 19
 Starosta obce
§ 20 Zástupca starostu
§ 21 Hlavný kontrolór obce
§ 22 Komisie obecného zastupiteľstva
§ 23 Obecný úrad
§ 24 Dobrovoľný hasičský zbor obce

PIATA HLAVA									str.21
§ 25 Miestne referendum

ŠIESTA HLAVA									str.22
§ 26 Verejné zhromaždenie obyvateľov obce

SIEDMA HLAVA									str.22-23
§ 27 Poslanci obecného zastupiteľstva
§ 28 Vznik a zánik poslaneckého mandátu
§ 29 Práva a povinnosti poslancov
§ 30 Odmeňovanie poslancov

ÔSMA HLAVA									str.23-24     
§ 31 Vzťah obce k okolitým obciam a mestám

DEVIATA HLAVA                             	str.24-26
Symboly obce a kronika obce
§ 32 Symboly obce
§ 33 Erb obce Heľpa
§ 34 Vlajka obce Heľpa
§ 35 Pečať obce Heľpa
§ 36 Obecné insígnie
§ 37 Ochrana obecných symbolov
§ 38 Kronika obce
	
DESIATA HLAVA									 str.26-28
§ 39 Čestné občianstvo, ceny a odmeny
§ 40 Čestné občianstvo obce Heľpa
§ 41 Cena obce Heľpa
§ 42 Cena starostu obce Heľpa
§ 43 Odmeny

JEDENÁSTA HLAVA								str.28                  
§ 44 Internetová stránka 

DVANÁSTA HLAVA								str.29
§ 45 Pomoc pri mimoriadnych situáciách

TRINÁSTA HLAVA								str.29
§ 46 Spoločné, záverečné a zrušujúce ustanovenia

Obecné zastupiteľstvo obce Heľpa v zmysle IV. Hlavy Ústavy Slovenskej republiky v platnom znení, v zmysle ustanovenia §24 ods. 1 písm. c) zákona SNR č. 369/1990 Zb. o obecnom zriadení v znení neskorších zmien a doplnkov (ďalej len zákon o obecnom zriadení) a rešpektujúc požiadavky Európskej charty miestnej samosprávy vyhlásené Radou Európy v Štrasburgu dňa 15.10.1985 schvaľuje tento

Š t a t ú t  o b c e  H e ľ p a

PRVÁ HLAVA

§ 1
Úvodné ustanovenia

(1)	Štatút obce Heľpa (ďalej len štatút) podrobnejšie upravuje v súlade so všeobecne záväznými právnymi predpismi najmä postavenie obce, územie obce, označovanie ulíc, číslovanie stavieb,  práva a povinnosti obyvateľov obce, pôsobnosť samosprávy obce, vzťah štátu a obce,  základné zásady hospodárenia a financovania, nakladania s majetkom obce, ďalej upravuje postavenie a pôsobnosť obecného zastupiteľstva, poslancov obecného zastupiteľstva, starostu obce, ako aj ďalších výkonných orgánov miestnej samosprávy,  ich vnútornú štruktúru, deľbu práce medzi nimi, formy a metódy ich práce, rieši tiež širšie vzťahy obce k iným subjektom. Tiež ďalej upravuje miestne referendum, zhromaždenia obyvateľov obce, ustanovuje symboly obce, udeľovanie čestného občianstva, ceny obce a starostu, odmeny a formy verejného uznania.

(2)	Štatút je základným normatívno-právnym a organizačným predpisom obce.

§ 2
Územie obce

(1)	Obec Heľpa (ďalej len obec) je samostatný územný samosprávny a správny celok Slovenskej republiky združujúci osoby, ktoré majú na jeho území trvalý pobyt. 

(2)	Územie obce je tvorené jej katastrálnym územím.

(3)	Akékoľvek zmeny územia obce možno vykonať len v súlade so zákonom o obecnom zriadení a osobitnými právnymi predpismi.

(4)	Odo dňa vyhlásenia referenda, volieb do Národnej rady SR, volieb prezidenta SR alebo ľudového hlasovania o jeho odvolaní, volieb do Európskeho parlamentu, volieb do orgánov územnej samosprávy miestneho referenda, alebo sčítania obyvateľov, domov a bytov nemožno až do ich vykonania rozhodnúť o územnej zmene, určiť, alebo zmeniť názov obce, určiť názov ulice, alebo iného verejného priestranstva ani rozhodnúť o zmene číslovania stavieb.

§ 3
Postavenie obce

(1)	Obec je právnickou osobou, samostatne hospodáriacou s vlastným majetkom a so svojimi finančnými príjmami za podmienok stanovených zákonom a všeobecne záväznými nariadeniami obce.

(2)	Základnou úlohou obce pri výkone samosprávy je starostlivosť o všestranný rozvoj jej územia a o potreby jej obyvateľov

(3)	Obec má právo na svoje vlastné symboly a právo ich používania pri výkone samosprávnych funkcií obce.

(4)	Pri výkone samosprávy možno ukladať obci povinnosti a obmedzenia, alebo zasahovať do jej oprávnení len zákonom  a na základe medzinárodnej zmluvy.

(5)	Obec má právo združovať sa s inými obcami v záujme dosiahnutia spoločného prospechu.

§4
Označovanie ulíc a iných verejných priestorov, číslovanie budov

(1)	Obec určuje a mení nariadením názvy ulíc a iných verejných priestranstiev, ktoré sa určujú s prihliadnutím na históriu obce, na významné nežijúce osobnosti, veci a pod.
(2)	Obec určuje stavbám súpisné číslo a orientačné číslo, mení alebo zrušuje súpisné číslo a orientačné číslo bytovým budovám a nebytovým budovám, vedie evidenciu súpisných čísel a evidenciu orientačných čísel a udržiava ju v aktuálnom stave.
(3)	Na účely prevodu vlastníctva k stavbe a poistenia stavby môže obec určiť stavebníkovi súpisné číslo a orientačné číslo aj bez kolaudačného rozhodnutia.

§5
Obyvatelia obce, ich práva a povinnosti

(1)	Obyvateľom obce je, osoba, ktorá má na území obce trvalý pobyt. 
(2)	Obyvatelia obce sa zúčastňujú na samospráve obce. 
Majú právo najmä:
a)	voliť orgány samosprávy obce a byť zvolený do orgánu samosprávy obce,
b)	hlasovať o dôležitých otázkach života a rozvoja obce (miestne referendum),
c)	zúčastňovať sa na zasadnutiach obecného zastupiteľstva a na verejných zhromaždeniach, obyvateľov obce a vyjadrovať na nich svoj názor,
d)	obracať sa so svojimi podnetmi a sťažnosťami na orgány obce,
e)	používať obvyklým spôsobom obecné zariadenia a ostatný majetok obce slúžiaci pre
verejné účely,
i)	požadovať súčinnosť pri ochrane svojej osoby a rodiny a svojho majetku nachádzajúceho sa v obci,
f)	   požadovať pomoc v čase náhlej núdze.

(3)	Obyvateľ obce sa podieľa na rozvoji a zveľadení obce a poskytuje pomoc orgánom obce. V súvislosti s tým je povinný: 
a)	ochraňovať majetok obce a podieľať sa na nákladoch obce, 
b)	podieľať sa na ochrane a zveľaďovaní životného prostredia v obci, vykonávať menšie obecné služby organizované obcou, ktoré sú určené na zlepšenie života, životného prostredia, ekonomických podmienok a sociálnych podmienok obyvateľov obce a sú vykonávané v záujme obce, 
c)	napomáhať udržiavať poriadok v obci,
d)	poskytovať podľa svojich schopností a možností osobnú pomoc pri likvidácii a na odstraňovaní následkov živelnej pohromy alebo havárie v obci.

(4)	Na samospráve obce sa má právo podieľať aj ten, kto má na jej území nehnuteľný majetok alebo v obci trvalo pracuje a platí miestnu daň alebo miestny poplatok, alebo kto sa v obci zdržuje a je v nej prihlásený na prechodný pobyt, alebo ten, kto má čestné občianstvo obce. Tieto osoby však nemajú právo voliť orgány samosprávy obce a byť do nich zvolení a ďalej nemajú právo hlasovať o dôležitých otázkach obce (miestne referendum).

(5)	Obec má voči občanovi povinnosti stanovené zákonom a ďalšími všeobecne záväznými
právnymi predpismi.

(6)	Obec je povinná poskytnúť obyvateľovi obce nevyhnutnú okamžitú pomoc v jeho náhlej
núdzi spôsobenej živelnou pohromou, haváriou, alebo inou podobnou udalosťou, najmä zabezpečiť mu prístrešie, stravu alebo inú nevyhnutnú materiálnu pomoc.

 §6
Samospráva obce Heľpa

(1)	Obec samostatne rozhoduje a uskutočňuje všetky úkony súvisiace so správou obce a jej majetku, ak osobitný zákon takéto úkony nezveruje štátu alebo inej právnickej alebo fyzickej osobe.

(2)	Samosprávu obce vykonávajú obyvatelia obce:
a)	prostredníctvom volených orgánov obce,
b)	miestnym referendom,
c)	verejným zhromaždením obyvateľov obce.

(3)	Obec pri výkone samosprávy najmä: 

a)	vykonáva úkony súvisiace s riadnym hospodárením s hnuteľným a nehnuteľným majetkom obce a s majetkom vo vlastníctve štátu prenechaným obci do užívania, 
b)	zostavuje a schvaľuje rozpočet obce a záverečný účet obce, 
c)	rozhoduje vo veciach miestnych daní a miestnych poplatkov a vykonáva ich správu,
d)	usmerňuje ekonomickú činnosť v obci, a ak tak ustanovuje osobitný predpis, vydáva súhlas, záväzné stanovisko, stanovisko alebo vyjadrenie k podnikateľskej a inej činnosti právnických osôb a fyzických osôb a k umiestneniu prevádzky na území obce, vydáva záväzné stanoviská k investičnej činnosti v obci,
e)	zabezpečuje výstavbu a údržbu a vykonáva správu miestnych komunikácií, verejných priestranstiev, miestneho cintorína, kultúrnych, športových a ďalších zariadení, kultúrnych pamiatok, pamiatkových území a pamätihodností obce,
f)	zabezpečuje verejnoprospešné služby, najmä nakladanie s komunálnym odpadom a drobným stavebným odpadom, udržiavanie čistoty v obci, správu a údržbu verejnej zelene a verejného osvetlenia, zásobovanie vodou, odvádzanie odpadových vôd, nakladanie s  odpadovými vodami zo žúmp a miestnu verejnú dopravu,
g)	utvára a chráni zdravé podmienky a zdravý spôsob života a práce obyvateľov obce, chráni životné prostredie, ako aj utvára podmienky na zabezpečovanie zdravotnej starostlivosti, na vzdelávanie, kultúru, osvetovú činnosť, záujmovú umeleckú činnosť, telesnú kultúru a šport,
h)	plní úlohy na úseku ochrany spotrebiteľa1 a utvára podmienky na zásobovanie obce; určuje nariadením pravidlá času predaja v obchode, času prevádzky služieb a spravuje trhoviská,
i)	obstaráva a schvaľuje územnoplánovaciu dokumentáciu sídelných útvarov a zón, koncepciu rozvoja jednotlivých oblastí života obce, obstaráva a schvaľuje programy rozvoja bývania a spolupôsobí pri utváraní vhodných podmienok na bývanie v obci,
j)	vykonáva vlastnú investičnú činnosť a podnikateľskú činnosť v záujme zabezpečenia potrieb obyvateľov obce a rozvoja obce,
k)	zakladá, zriaďuje, zrušuje a kontroluje podľa osobitných predpisov svoje rozpočtové a príspevkové organizácie, iné právnické osoby a zariadenia,
l)	organizuje hlasovanie obyvateľov obce o dôležitých otázkach života a rozvoja obce,
m)	zabezpečuje verejný poriadok v obci; nariadením môže ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste,
n)	zabezpečuje ochranu kultúrnych pamiatok v rozsahu podľa osobitných predpisov  a dbá o zachovanie prírodných hodnôt,
o)	plní úlohy na úseku sociálnej pomoci v rozsahu podľa osobitného prepisu,
p)	vykonáva osvedčovanie listín a podpisov na listinách, 
q)	vedie obecnú kroniku v slovenskom jazyku; za jej obsah zodpovedá kronikár, pričom ročné zápisy podpisuje starosta.
	
(4) Ak osobitný zákon pri úprave pôsobnosti obce neustanovuje, že ide o výkon prenesenej pôsobnosti štátnej správy, platí, že ide o výkon samosprávnej pôsobnosti obce.

(5) Obec spolupracuje v záujme svojho rozvoja s politickými stranami a politickými hnutiami, s občianskymi združeniami a inými právnickými osobami, ako aj s fyzickými osobami pôsobiacimi v obci. 
§7
					Vzťah obce a štátu

(1)	Na obec možno zákonom preniesť niektoré úlohy štátnej správy, ak je ich plnenie týmto spôsobom racionálnejšie a efektívnejšie. S prenesením úloh na obec štát poskytne obci potrebné finančné a iné materiálne prostriedky.
(2)	Výkon štátnej správy prenesený na obec zákonom riadi a kontroluje vláda. Obec pri rozhodovaní o právach a povinnostiach fyzických osôb a právnických osôb vo veciach preneseného výkonu štátnej správy koná podľa osobitných zákonov a iných všeobecne záväzných právnych predpisov; v ostatných prípadoch sa riadi aj uzneseniami vlády a internými normatívnymi aktmi ministerstiev a iných ústredných orgánov štátnej správy.
(3)	Obec podlieha dozoru štátu v rozsahu vymedzenom osobitnými zákonmi.
(4)	V záujme plnenia úloh obec spolupracuje s orgánmi štátu. Orgány štátu poskytujú obci pomoc v odborných veciach a potrebné údaje z jednotlivých evidencií vedených orgánmi štátu a podieľajú sa na odbornej príprave zamestnancov obce a poslancov obecného zastupiteľstva. Obec poskytuje orgánom štátu potrebné údaje pre jednotlivé evidencie vedené orgánmi štátu alebo pre úradné konania v rozsahu vymedzenom osobitnými zákonmi.
(5) Obec poskytuje súčinnosť pri zabezpečovaní kancelárskych priestorov a iných nebytových priestorov pre štátny orgán, ktorý má na jeho území sídlo alebo pracovisko.

§8
Všeobecne záväzné nariadenia obce

(1)	Obec môže vydávať všeobecne záväzné nariadenia na plnenie úloh samosprávy (ďalej len “samosprávne VZN”) a všeobecne záväzné nariadenia na plnenie úloh štátnej správy (ďalej len “správne VZN”).
(2)	Samosprávnym VZN obec uplatňuje svoju samostatnú legislatívnu pôsobnosť. Na vydanie samosprávneho VZN nie je potrebné osobitné splnomocnenie uvedené v zákone. Samosprávne VZN nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom.
(3)	Správnym VZN obec uplatňuje prenesenú pôsobnosť na základe splnomocnenia zákona a v jeho medziach. Správne VZN nesmie byť v rozpore s Ústavou Slovenskej republiky, ústavnými zákonmi, medzinárodnými zmluvami, ktoré boli ratifikované a vyhlásené spôsobom ustanoveným zákonom, so zákonmi, s nariadeniami vlády a so všeobecne záväznými predpismi ministerstiev a ostatných ústredných orgánov štátnej správy.

(4)	Návrh nariadenia, o ktorom má rokovať obecné zastupiteľstvo, zverejní obec jeho vyvesením na úradnej tabuli v obci najmenej 15 dní pred rokovaním obecného zastupiteľstva  o návrhu nariadenia. Návrh nariadenia sa zverejní aj na internetovej adrese obce v tej istej lehote. 

(5)	Dňom vyvesenia návrhu nariadenia začína plynúť najmenej desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme, elektronicky alebo ústne do zápisnice na obecnom úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené. 

(6)	V prípade živelnej pohromy, všeobecného ohrozenia, odstraňovania následkov živelnej pohromy, ak právny predpis, na základe ktorého sa nariadenie prijíma, nebol včas zverejnený v Zbierke zákonov alebo ak je potrebné zabrániť škodám na majetku, postup podľa odsekov 4. a 5. sa nepoužije. 

(7)	Vyhodnotenie pripomienok uskutoční navrhovateľ nariadenia s príslušnou komisiou, ak je zriadená. Vyhodnotenie obsahuje stručný obsah pripomienky, údaje o tom, kto predložil pripomienku, ktorým pripomienkam sa vyhovelo alebo nevyhovelo a z akých dôvodov. 

(8)	Vyhodnotenie pripomienok sa musí predložiť poslancom obecného zastupiteľstva v písomnej forme najneskôr tri dni pred rokovaním obecného zastupiteľstva o návrhu nariadenia. 
(9)	Nariadenie sa musí vyhlásiť. Vyhlásenie sa vykoná vyvesením nariadenia na úradnej tabuli v obci najmenej na 15 dní; účinnosť nadobúda pätnástym dňom od vyvesenia, ak v ňom nie je ustanovený neskorší začiatok účinnosti. V prípade živelnej pohromy alebo všeobecného ohrozenia, ak je to potrebné na odstraňovanie následkov živelnej pohromy alebo na zabránenie škodám na majetku, možno určiť skorší začiatok účinnosti nariadenia.
(10)	Vyvesenie nariadenia na úradnej tabuli v obci je podmienkou jeho platnosti.
(11)	Nariadenia sú každému prístupné na Obecnom úrade v Heľpe (ďalej len “obecný úrad”) a zverejňujú sa aj na internetovej stránke obce.

DRUHÁ HLAVA

§9
Majetok obce Heľpa

(1)	Majetok obce tvoria všetky hnuteľné a nehnuteľné veci vo vlastníctve obce a všetky pohľadávky a iné majetkové práva obce a majetkové práva organizácií založených a riadených obcou. Obec môže zveriť svoj majetok do správy týmto organizáciám.

(2)	Majetok obce sa má zveľaďovať chrániť a zhodnocovať.

(3)	Darovanie nehnuteľného majetku obce je neprípustné, ak osobitný predpis neustanovuje inak.
(4)	Majetok obce možno použiť najmä:
a) na výkon samosprávy obce,
b) pre verejné účely,
c) na podnikateľskú činnosť.

(5)	Majetok obce určený na výkon samosprávy obce možno použiť na plnenie záväzkov a uspokojovanie potrieb obce,  spravidla jej občanov ( fyzických a právnických osôb ) a na činnosť samosprávnych orgánov obce.

(6)	Majetok obce, ktorý slúži pre verejné účely (najmä miestne komunikácie a iné verejné priestranstvá) je verejne prístupný a možno ho obvyklým spôsobom používať, ak jeho používanie obec neobmedzila. Majetok, ktorý neslúži pre verejné účely môže OZ schváliť na používanie, spôsob určí OZ ( spravidla pri organizovaní kultúrno – spoločenských, či športových akcii ).
(7)	Majetok určený na podnikateľskú činnosť slúži ako majetkový základ pre organizácie založené, zriadené obcou alebo na ďalšie možné formy podnikateľskej činnosti právnických a fyzických osôb  v súlade s Obchodným zákonníkom.

(8)	Evidenciu o stave a pohybe majetku obce vedie obecný úrad.

(9)	Obec vystupuje v majetkových vzťahoch vo svojom mene a má majetkovú zodpovednosť z týchto vzťahov vyplývajúcu, pokiaľ osobitné predpisy neustanovujú inak.

§10

(1)	Orgány obce a subjekty s majetkovou účasťou obce sú povinné hospodáriť s majetkom obce a majetkom v štátnom vlastníctve, ako aj vo vlastníctve iných fyzických alebo právnických osôb, ktorý bol obci zverený v prospech rozvoja obce a jej občanov a ochrany a tvorby životného prostredia.

(2)	Orgány obce a subjekty s majetkovou účasťou obce sú povinné majetok obce zveľaďovať, chrániť a zhodnocovať.
Sú povinné najmä:
a)	udržiavať a užívať majetok,
b)	chrániť majetok pred poškodením, zničením, stratou, alebo zneužitím,
c)	používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,
d)	viesť majetok v predpísanej evidencii v súlade s platnou právnou úpravou.

(3)	Na rozmnoženie, zveľaďovanie a údržbu majetku obce možno zorganizovať obecnú zbierku, povoliť lotériu, alebo inú podobnú hru v súlade so všeobecne záväznými právnymi predpismi.

(4)	V majetkovoprávnych vzťahoch obce koná v jej mene navonok starosta obce, ako jej štatutárny zástupca.
§ 11

(1)	Obecné zastupiteľstvo môže zakladať, zriaďovať a kontrolovať rozpočtové a príspevkové organizácie obce, môže tiež zakladať a zrušovať obchodné spoločnosti  iné právnické osoby s majetkovou účasťou obce.

(2)	Podrobný postup zakladania, zriaďovania a kontroly rozpočtových a príspevkových organizácií a vymedzenie ich práv a povinností upraví obecné zastupiteľstvo.

(3)	Právnické osoby s majetkovou účasťou obce, obec zakladá, alebo zriaďuje v súlade s platnou právnou úpravou.
§ 12

(1) Používať majetok obce  možno len v súlade so Zásadami hospodárenia s majetkom obce, ktoré schvaľuje obecné zastupiteľstvo.

(2) Zásady hospodárenia s majetkom obce upravujú a bližšie vymedzujú najmä:
a)	majetok obce,
b)	nadobúdanie a prevody vlastníctva obce,
c)	postup prenechávania majetku obce do užívania fyzickým a právnickým
osobám,
d)	práva a povinnosti organizácií, ktoré obec založila, alebo zriadila pri správe majetku obce,
e)	podmienky odňatia majetku organizáciám, ktoré obec založila alebo zriadila,
f)		postup prenechávania majetku obce do užívania,
g)	ktoré úkony organizácií podliehajú schváleniu orgánmi obce,
g)	správu majetku obce,
i)	hospodárenie a nakladanie s pohľadávkami a majetkovými právami obce,
j)	nakladanie s cennými papiermi,
k)	aukčný predaj vecí,
l)	kontrolu dodržiavania zásad hospodárenia s majetkom.

TRETIA HLAVA

§ 13
Financovanie a rozpočet obce

(1) Obec financuje svoje potreby predovšetkým z vlastných príjmov, zo štátnych dotácií, ako aj z ďalších zdrojov. Vlastnými príjmami v rozsahu podľa osobitných predpisov sú:
a)	príjmy z majetku obce a z majetku prenechaného obci do užívania (nájmu),
b)	výnosy z miestnych daní a z miestnych poplatkov,
c)	podiely na daniach v správe štátu,
d)	nedaňové príjmy z vlastníctva a z prevodu vlastníctva majetku obce a z činnosti obce a jej rozpočtových  organizácií podľa zákona o rozpočtových pravidlách  územnej samosprávy, alebo osobitného zákona,
e)	výnosy z pokút uložených za priestupky,
f)	iné príjmy.
(2) Obec môže na plnenie svojich úloh použiť návratné zdroje financovania a prostriedky mimorozpočtových peňažných fondov.
(3) Na plnenie rozvojového programu obce alebo na plnenie inej úlohy, na ktorej má štát záujem, možno obci poskytnúť štátnu dotáciu. Použitie štátnej dotácie je preskúmateľné štátnym orgánom podľa osobitných predpisov.
(4) Obec môže svoje úlohy financovať aj z prostriedkov združených s inými obcami, so samosprávnymi krajmi a s inými právnickými osobami alebo fyzickými osobami.
(5) Obec si môže na plnenie svojich úloh zriadiť mimorozpočtové peňažné fondy. Na plnenie úloh spoločných pre viac obcí alebo z iného dôvodu môžu obce zriadiť spoločný fond; správu fondu vykonáva rada fondu ustanovená obcami, ktoré fond zriadili, a to podľa dohodnutých pravidiel.
Zdroje financovanie škôl a školských zariadení:
a)	prostriedky decentralizačnej dotácie (štátneho rozpočtu),
b)	prostriedky z rozpočtov obcí,
c)	prostriedky prijaté od iných fyzických osôb a právnických osôb za využitie priestorov
škôl alebo školských zariadení v čase mimo výchovno-vzdelávacieho procesu,
d)	zisk z podnikateľskej činnosti,
e)	príspevky od rodičov alebo inej osoby, ktorá má voči dieťaťu vyživovaciu povinnosť, na čiastočnú úhradu nákladov spojených s hmotnou starostlivosťou v školských zariadeniach (výšku určí obecné zastupiteľstvo samostatným VZN),
f)	príspevky a dary od domácich a zahraničných právnických osôb a fyzických osôb,
g)	iné zdroje financovania.

§ 14
Rozpočet a záverečný účet

(1)	Základom finančného hospodárenia obce je rozpočet obce zostavovaný na obdobie príslušného rozpočtového roka a schvaľovaný obecným zastupiteľstvom nadpolovičnou väčšinou prítomných poslancov. Obecné zastupiteľstvo v rovnakom počte schvaľuje tiež zmeny rozpočtu, kontroluje jeho čerpanie a schvaľuje záverečný účet obce.

(2)	Pred schválením sa rozpočet obce zverejňuje najmenej na 15 dní spôsobom obvyklým v obci, aby sa k nemu mohli obyvatelia obce vyjadriť. To isté sa týka záverečného účtu obce.

(3)	Rozpočet obce obsahuje príjmovú a výdavkovú časť.
a)	Príjmovú časť rozpočtu obce tvoria najmä: príjmy z miestnych daní a poplatkov, výnosy z majetku obce, rozpočtových a príspevkových organizácií a iných subjektov s účasťou obce, dotácie zo štátneho rozpočtu a podiel na daniach, dary domácich a zahraničných subjektov.
b)	Výdavkovú časť rozpočtu obce tvoria najmä: výdavky na výkon samosprávnych funkcií obce, výdavky na zveľadenie a údržbu majetku obce a investičné výdavky.

(4)	Na krytie mimoriadnych výdavkov vo všeobecnom záujme môže obec rozhodnúť o zavedení verejnej dávky (príspevku, poplatku, naturálnom plnení), o vyhlásení dobrovoľnej zbierky alebo o prijatí úveru alebo pôžičky. O zavedení verejnej dávky rozhodujú obyvatelia obce hlasovaním. O vyhlásení dobrovoľnej zbierky alebo o prijatí úveru rozhoduje obecné zastupiteľstvo na návrh starostu.

(5) Prebytok rozpočtu obce je zdrojom účelového a rezervného fondu, prípadne ďalších peňažných fondov.

(6)	Schodok hospodárenia obce sa vyrovná z rezervy schváleného rozpočtu obce, alebo z účelového a rezervného fondu obce.

(7)	Viacročný rozpočet obce je strednodobý ekonomický nástroj finančnej politiky obce, v ktorom sú v rámci jeho pôsobnosti vyjadrené závery rozvoja územia a potrieb obyvateľov najmenej na tri rozpočtové roky.

(8)	Účtovníctvo o stave a pohybe majetku obce, o výnosoch, príjmoch a výdavkoch a o finančných vzťahoch k štátnemu rozpočtu, v súlade s platnou právnou úpravou vedie obecný úrad. 

Hospodárenie s rozpočtovými prostriedkami obce sa riadi:
- zákonom o rozpočtových pravidlách,
- pravidlami hospodárenia s rozpočtovými prostriedkami obce,
- schváleným rozpočtom obce na príslušný kalendárny rok.

(9)	Obec môže využívať ekonomické nástroje (dane, poplatky, pokuty a iné) ako regulatíva      na podporu ochrany životného prostredia.

    (10) Výsledky hospodárenia obce, vrátane výsledkov hospodárenia peňažných fondov                	      obsahuje záverečný účet obce, ktorý schvaľuje obecné zastupiteľstvo.

(11)	Obec je povinná dať si overiť ročnú účtovnú závierku audítorom. 

(12)	V rámci rozpočtu obce je starosta oprávnený vykonávať rozpočtové opatrenia podľa uznesenia obecného zastupiteľstva prijatého podľa osobitného predpisu.

(13)	Za efektívne a hospodárne využívanie rozpočtových prostriedkov obce zodpovedá starosta obce.

§ 15
Rozpočtové provizórium

(1)	Ak nebude rozpočet obce na príslušný rok schválený pred prvým januárom rozpočtového roka, riadi sa rozpočtové hospodárenie v čase od 1. januára rozpočtového roka do schválenia rozpočtu obecným zastupiteľstvom rozpočtovým provizóriom.

(2)	Rozpočtové príjmy a výdavky uskutočnené v čase rozpočtového provizória sa zúčtujú do rozpočtu obce po jeho schválení obecným zastupiteľstvom.

ŠTVRTÁ HLAVA

§ 16
Orgány obce, základné ustanovenia

(1)	Orgánmi obce sú:
a) Obecné zastupiteľstvo obce Heľpa (ďalej len „obecné zastupiteľstvo“),
b) starosta obce Heľpa (ďalej len „starosta“).

(2)	Obecné zastupiteľstvo môže zriadiť a zrušiť podľa potreby stále, alebo dočasné výkonné, 	kontrolné a poradné orgány najmä obecnú radu a komisie, ktorým určuje náplň práce. 	Ďalej môže zriadiť aj ďalšie orgány a odborné útvary, ak tak ustanovuje osobitný zákon  :

(3)	Osobitné postavenie má hlavný kontrolór obce.

§ 17
Obecné zastupiteľstvo

(1)	Obecné zastupiteľstvo je zastupiteľský zbor obce zložený z poslancov zvolených v priamych voľbách obyvateľmi obce Heľpa na štyri roky.

(2)	Spôsob volieb do obecného zastupiteľstva je upravený v osobitnom právnom predpise.

(3)	Počet poslancov obecného zastupiteľstva na celé volebné obdobie určí pred voľbami obecné zastupiteľstvo podľa zákonom určených kritérií na príslušné volebné obdobie, čo je v rozpätí od 7 do 9 poslancov.

(4)	Funkčné obdobie poslancov je 4-ročné, končí sa zložením sľubu poslancov novozvoleného obecného zastupiteľstva.

(5)	Funkcia poslanca obecného zastupiteľstva je nezlučiteľná s funkciou:
a)	starostu obce,
b)	zamestnanca obce v ktorej bol zvolený, vrátane hlavného kontrolóra,
c)	štatutárneho orgánu rozpočtovej organizácie alebo príspevkovej organizácie zriadenej obcou,
d)	podľa osobitného zákona 5.

§ 18
Úlohy obecného zastupiteľstva

(1)	Obecné zastupiteľstvo rozhoduje o všetkých základných otázkach života obce a vykonáva svoju vyhradenú právomoc v súlade so zákonom.
(2)	Do kompetencie obecného zastupiteľstva patrí najmä:
a)	určovať zásady hospodárenia a nakladania s majetkom obce, s majetkom štátu a iných právnických a fyzických osôb dočasne prenechaným do hospodárenia obce, schvaľovať najdôležitejšie úkony týkajúce sa tohto majetku a kontrolovať hospodárenie s ním,
b)	schvaľovať rozpočet obce a jeho zmeny, kontrolovať jeho čerpanie a schvaľovať záverečný účet obce,
c)	zriaďovať a zrušovať účelové fondy obce,
d)	schvaľovať územný plán obce alebo jeho časti a koncepcie jednotlivých oblastí života obce,
e)	rozhodovať o zavedení a zrušení miestnej dane alebo miestneho poplatku podľa osobitných predpisov,
f)	určovať náležitosti miestnej dane alebo miestneho poplatku a verejnej dávky a rozhodovať o prijatí úveru alebo pôžičky,
g)	vyhlasovať miestne referendum o najdôležitejších otázkach života a rozvoja obce a zvolávať verejné zhromaždenia občanov,
h)	uznášať sa na nariadeniach obce,
ch) schvaľovať dohody o medzinárodnej spolupráci 
i)	voliť a odvolávať hlavného kontrolóra, predsedov a členov komisií, veliteľa obecného požiarneho zboru,
j)	 určovať plat  zástupcovi starostu, určovať pohyblivú zložku platu starostovi obce a hlavnému kontrolórovi,
k)	schvaľovať odmeny poslancom, členom komisií, členom obecného požiarneho zboru a kronikárovi,
l)	zriaďovať, zakladať a kontrolovať rozpočtové a príspevkové organizácie, právnické osoby s majetkovou účasťou obce,
m)	menovať a odvolávať riaditeľov, vedúcich rozpočtových a príspevkových organizácií zriadených alebo založených obcou na návrh starostu,
n)	schvaľovať sobášiacich rečníkov,
o)	schvaľovať združovanie obecných prostriedkov a činností a účasť obce v regionálnych a záujmových združeniach,
p)	zriaďovať svoje výkonné orgány potrebné pre výkon samosprávnych funkcií obce a určovať ich náplň práce,
r)	udeľovať čestné občianstvo obce, cenu obce a verejné uznania,
s)	schvaľovať zmluvné prevody vlastníctva nehnuteľného majetku,
š)	rozhodovať o majetku obce a nakladaní s ním v súlade so zásadami hospodárenia s majetkom obce,
t)	stanovovať farby obce, obecnú vlajku a obecný erb,
u)	schvaľovať štatút obce, rokovací poriadok a ostatné interné organizačné a hospodárske
predpisy obce.

(3) 	V zmysle zákona NR SR č. 416/2001 Z. z. o prechode niektorých pôsobností 	z orgánov štátnej správy na obce a vyššie územné celky obecné zastupiteľstvo :
a)  zriaďuje a zrušuje:
  b.1 základné školy,
  b.2 základné umelecké školy,
  b.3 predškolské zariadenia,
  b.4 školské kluby detí,
  b.5 školské strediská záujmovej činnosti 
  b.7 centrá voľného času 
  b.8 školské kuchyne a školské jedálne,
b) 	zabezpečuje vytváranie  podmienok  na plnenie povinnej školskej dochádzky na  	základných školách
c) 	zabezpečuje vykonávanie  kontroly hospodárenia školy s finančnými a materiálnymi 	prostriedkami 	a s majetkom 
d)  zabezpečuje vytváranie podmienok pre stravovanie detí a žiakov vo všetkých školách  	a školských   zariadeniach, ktorých zriaďovateľom je obec

(4)	Obecné zastupiteľstvo si môže vyhradiť rozhodovanie o akejkoľvek ďalšej otázke života obce, pokiaľ má charakter základnej a zásadnej otázky týkajúcej sa života v obci. Nesmie však pritom zasahovať do výlučnej pôsobnosti starostu obce.

(5)	Podrobnú úpravu pravidiel rokovania obecného zastupiteľstva stanovuje rokovací poriadok obecného zastupiteľstva.

§ 19
Starosta obce

(1)	Predstaviteľom obce a najvyšším výkonným orgánom obce je starosta, ktorého volia obyvatelia obce v priamych voľbách na štyri roky. 
(2) Spôsob voľby starostu upravuje osobitný predpis6
(3)Mandát starostu zaniká:
a)	odmietnutím sľubu alebo zložením sľubu s výhradou,
b)	uplynutím funkčného obdobia - zložením sľubu novozvoleného starostu,
c)	vzdaním sa mandátu,
d)	právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,
e)	pozbavením spôsobilosti na právne úkony, alebo obmedzením spôsobilosti na právne úkony,
f)	vyhlásením výsledku miestneho referenda a odvolaním starostu, ktorým sa rozhodlo o odvolaní starostu,
g)	zmenou  trvalého pobytu mimo územia obce,
h)	v prípade ak do 30 dní od vzniku nezlučiteľnosti funkcie neurobí relevantný úkon na odstránenie tohto rozporu,
i)	smrťou,
j)	zrušením obce.

(4)	Funkcia starostu je verejnou funkciou a na jej výkon je plne uvoľnený zo zamestnania podľa zákonníka práce bez prerušenia pracovného pomeru. Starosta nesmie byť pre výkon svojej funkcie ukrátený na právach ani nárokoch vyplývajúcich z pracovného pomeru. Počas výkonu funkcie starostu mu patrí namiesto mzdy v zamestnaní plat od obce v zmysle osobitného zákona. 

(5)	Starosta obce je štatutárnym orgánom obce. v majetkovo - právnych vzťahoch obce a v pracovnoprávnych vzťahoch pracovníkov obce, v administratívnych vzťahoch je správnym orgánom.

(6)	Funkcia starostu obce je nezlučiteľná s funkciou:
a)	poslanca obecného zastupiteľstva,
b)	zamestnanca obce, v ktorej bol zvolený, vrátane hlavného kontrolóra,
c)	štatutárneho orgánu rozpočtovej organizácie alebo príspevkovej organizácie zriadenej obcou, v ktorej bol zvolený,
d)	predsedu samosprávneho kraja,
e)	vedúceho zamestnanca orgánu štátnej správy,
f)	podľa osobitného zákona7 .

(7)	Do kompetencie starostu patrí najmä:
a)	zvolávať a viesť zasadnutia obecného zastupiteľstva,
b)	vykonávať obecnú správu,
c)	zastupovať obec navonok - vo vzťahu k štátnym orgánom, k právnickým a fyzickým osobám,
d)	vydáva pracovný poriadok, organizačný poriadok obecného úradu a poriadok odmeňovania zamestnancov obce, informuje obecné zastupiteľstvo o vydaní a zmenách organizačného poriadku obecného úradu,
e)	môže rozhodovaním o právach, právom chránených záujmoch alebo povinnostiach fyzických osôb a právnických osôb v oblasti verejnej správy písomne poveriť zamestnanca obce, poverený zamestnanec obce rozhoduje v mene obce v rozsahu vymedzenom v písomnom poverení,
f)	rozhodovať vo všetkých veciach správy obce, ktoré nie sú zákonom, týmto štatútom, alebo iným rozhodnutím obecného zastupiteľstva vyhradené obecnému zastupiteľstvu,
g)	uschovávať obecnú pečať a obecnú vlajku a používať obecné insígnie,
h)	podpisovať všeobecne záväzné nariadenia obce a uznesenia obecného zastupiteľstva,
i)	uzatvoriť pracovnú zmluvu s právoplatne zvoleným hlavným kontrolórom obce.

(8)	Starosta môže pozastaviť výkon uznesenia obecného zastupiteľstva ak sa domnieva, že odporuje zákonom alebo je pre obec zjavne nevýhodné tak, že ho nepodpíše v lehote do 10 dní od jeho schválenia obecným zastupiteľstvom. Uznesenie, ktorého výkon bol starostom pozastavený z dôvodu jeho zjavnej nevýhodnosti pre obec, môže zrušiť obecné zastupiteľstvo 3/5 väčšinou hlasov všetkých poslancov do 14 dní od zverejnenia napadnutého uznesenia v obci.

(9)	Starosta môže uložiť právnickej osobe alebo fyzickej osobe oprávnenej na podnikanie  pokutu do výšky 6638 € v prípade ak:
a)	poruší nariadenia obce,
b)	nesplnení v určenej lehote bez vážneho dôvodu povinnosť uloženú starostom poskytnúť osobnú alebo vecnú pomoc pri odstraňovaní živelnej pohromy alebo inej mimoriadnej udalosti,  
c)	neudržuje čistotu a poriadok na užívacom pozemku alebo na inej nehnuteľnosti, a tým naruší vzhľad alebo prostredie obce, alebo znečistí verejné priestranstvo alebo odkladá veci mimo vyhradených miest,
Pokuta je príjmom obce a možno ju uložiť do 1 roka, odkedy sa  starosta dozvedel o dôvode na uloženie pokuty, najneskôr však do troch rokov od porušenia nariadenia alebo nesplnenia povinnosti podľa ods.7 písm. b). V konaní o pokute sa postupuje podľa zákona o správnom konaní v znení neskorších predpisov.

(10) Platové pomery starostu upravuje zákon o právnom postavení a platových pomeroch starostov obci a primátorov miest v znení neskorších predpisov. 

		§ 20
Zástupca starostu

(1)	Starostu počas neprítomnosti alebo nespôsobilosti na výkon funkcie zastupuje jeho zástupca, ktorého spravidla na celé funkčné obdobie poverí zastupovaním do 60 dní od zloženia sľubu starostu, ak tak neurobí, zástupcu starostu zvolí obecné zastupiteľstvo. Zástupca starostu môže byť len poslanec. Zástupcu starostu môže starosta kedykoľvek odvolať. 

(2)	Ak je v obci zriadená obecná rada, zástupca starostu je po celý čas existencie po celé svoje funkčné obdobie jej členom. Zástupca starostu v čase, keď zastupuje starostu, zvoláva a vedie zasadnutie obecnej rady.

(3)	Zástupca starostu zastupuje starostu v rozsahu určenom starostom v písomnom poverení.

(4)	Zástupca starostu zvolá obecné zastupiteľstvo v prípadoch, ak ho nezvolá starosta.

(5)	Ak zanikne mandát starostu pred uplynutím funkčného obdobia, plní úlohy starostu v plnom rozsahu zástupca starostu. Zastupovanie sa končí zložením sľubu novozvoleného starostu.

(6)	Zástupcovi starostu, ktorý plní úlohy starostu podľa odseku 5, patrí plat podľa osobitného zákona.

§ 21
Hlavný kontrolór obce

(1)	Hlavného kontrolóra volí na 6 rokov obecné zastupiteľstvo nadpolovičnou väčšinou hlasov všetkých poslancov. 
(2)	Hlavný kontrolór je zamestnancom obce a za svoju činnosť zodpovedá obecnému zastupiteľstvu, ktorému jedenkrát polročne predkladá správu o činnosti. 
(3)	Postavenie hlavného kontrolóra, predpoklady na výkon funkcie, voľbu a skončenie výkonu funkcie, rozsah kontrolnej činnosti, pravidlá kontrolnej činnosti, úlohy hlavného kontrolóra upravuje zákon o obecnom zriadení. 
(4)	Obecné zastupiteľstvo môže odvolať z funkcie hlavného kontrolóra z dôvodov, ktoré vymedzuje zákon o obecnom zriadení. Na odvolanie hlavného kontrolóra z funkcie je potrebný súhlas nadpolovičnej väčšiny všetkých poslancov. 
(5)	Hlavný kontrolór sa zúčastňuje na zasadnutiach obecného zastupiteľstva  s hlasom poradným; môže sa zúčastňovať aj na zasadnutiach komisií zriadených obecným zastupiteľstvom.

(6)	Hlavný kontrolór je oprávnený nahliadať do dokladov, ako aj do iných dokumentov v rozsahu kontrolnej činnosti podľa § 18d zákona o obecnom zriadení. 
(7)	Hlavný kontrolór je povinný na požiadanie bezodkladne sprístupniť výsledky kontrol poslancom alebo starostovi.
(8)	Hlavný kontrolór vykonáva kontrolu úloh obce vyplývajúcich z pôsobnosti a kompetencií obce.
(9)	Hlavný kontrolór je oprávnený nahliadať do účtovných a pokladničných dokladov, ako aj do akýchkoľvek iných dokumentov, týkajúcich sa pokladničných operácií, vedenia účtovníctva, nakladania s majetkom obce a ďalej do všetkých dokladov, ktorých potreba vyplýva z rozsahu jeho oprávnení. Výsledky kontroly spolu s návrhmi na odstránenie zistených nedostatkov predkladá priamo obecnému zastupiteľstvu.

§ 22
Komisie obecného zastupiteľstva

(1)	Komisie zriaďuje ako stále alebo dočasné, poradné, iniciatívne a kontrolné orgány obecné
zastupiteľstvo na základe uznesenia OZ:
a) Komisia mandátová a volebná
b) Komisia návrhová
c) Komisia finančná a obecného majetku
d) Komisia školstva, vzdelávania a kultúry
e) Komisia mládeže a športu
f) Komisia ochrany verejného poriadku a vybavovania sťažností v podmienkach obce
g) Komisia obchodu, služieb a cestovného ruchu a podnikania
h) Komisia na ochranu verejného záujmu
i)  Komisia sociálna
j)  Komisia územného plánovania a investičnej výstavby
k) Komisia životného prostredia, poľnohospodárstva 

(2)	Komisie sú zložené z poslancov obecného zastupiteľstva, obyvateľov obce a iných osôb
zvolených obecným zastupiteľstvom z radov odborníkov.

(3)	Každá komisia sa skladá z predsedu a spravidla 4 členov komisie. Predsedom komisie je vždy poslanec obecného zastupiteľstva.

(4)	Úlohy komisií vymedzuje obecné zastupiteľstvo podľa miestnych potrieb a podmienok.

(5)	Komisie na úseku, pre ktorý boli zriadené, najmä:
a)	vypracúvajú stanoviská k materiálom prerokúvaným orgánmi obce k najdôležitejším otázkam života obce a k dôležitým investičným zámerom
b)	vypracúvajú návrhy a podnety na riešenie najdôležitejších otázok života v obci a predkladajú ich orgánom obce, ktoré sú povinné sa s nimi zaoberať a o výsledku komisiu informovať.
c)	z výkonu svojej kontrolnej činnosti predkladajú odporúčania na odstránenie zistených nedostatkov orgánom obce.

(6)	Zásady rokovania a uznášania sa komisií budú upravené rokovacím poriadkom komisií obecného zastupiteľstva.

(7)	Komisie nemajú rozhodovaciu právomoc.

§ 23
Obecný úrad
(1)	Obecný úrad je výkonným orgánom obecného zastupiteľstva a starostu.
(2)	Obecný úrad nemá právnu subjektivitu.
(3)	Organizáciu obecného úradu, počet zamestnancov a ich pracovné činnosti ustanovuje Organizačný poriadok obecného úradu.
(4)	Obecný úrad vykonáva odborné, administratívne a organizačné práce súvisiace s plnením
úloh samosprávy obce, najmä:
a) 	zabezpečuje všetky úlohy vyplývajúce zo správy obce,
b) 	zabezpečuje písomnú agendu orgánov obce a orgánov obecného zastupiteľstva 
c) 	pripravuje odborné podklady a iné písomnosti na rokovanie obecného zastupiteľstva a        	komisií, 
d) 	vypracúva písomné vyhotovenia rozhodnutí obce, 
e)	zabezpečuje výkon všeobecne záväzných nariadení obce, uznesení obecného   	zastupiteľstva a rozhodnutí starostu,
f) 	usmerňuje odbornú stránku činností organizácií založených alebo zriadených obcou
g) 	organizačno-technicky zabezpečuje plnenie úloh štátnej správy, prenesených na obec.
h) 	je podateľňou a výpravňou všetkých písomností obce 

(5)	Prácu obecného úradu vedie a organizuje starosta.
(6)	Postavenie a pôsobnosť obecného úradu, vzťah orgánov obce a orgánov obecného zastupiteľstva k obecnému úradu, organizačnú štruktúru a deľbu práce v rámci obecného úradu, vzájomné vzťahy, vzťahy k orgánom štátnej správy, vyšších územných celkov, k Slovenskému odborovému zväzu a k iným organizáciám a vzťahy k organizáciám, ku ktorým plní obec zakladateľskú alebo zriaďovateľskú funkciu, upravuje organizačný poriadok obecného úradu.

§24
Dobrovoľný hasičský zbor obce

(1)	Na zdolávanie požiarov a vykonávanie záchranných prác pri živelných pohromách a iných mimoriadnych udalostiach obec zriaďuje svoj dobrovoľný hasičský zbor, ktorý vedie jeho veliteľ.
(2)	Zriadenie a postavenie dobrovoľného hasičského zboru obce upravuje zákon č. 314/2001 Z. z. o ochrane pred požiarmi v platnom znení
(3)	Veliteľa dobrovoľného hasičského zboru obce volí a odvoláva obecné zastupiteľstvo a vymenúva ho starosta obce.
(4)	O požiarnej ochrane obce je vedená dokumentácia, ktorú vedie veliteľ dobrovoľného hasičského zboru obce. 

PIATA HLAVA

§ 25
Miestne referendum

(1)	Obecné zastupiteľstvo vyhlási miestne referendum ak ide o návrh:
a) na zlúčenie obcí, rozdelenie alebo zrušenie obce, ako aj zmenu názvu obce,
b) odvolanie starostu (§ 13a ods.3 zákona o obecnom zriadení),
c) petície skupiny obyvateľov obce v počte aspoň 30 % oprávnených voličov,
d) zmenu označenia obce
e) ak tak ustanovuje osobitný zákon

(2)	Obecné zastupiteľstvo môže vyhlásiť miestne referendum aj pred rozhodnutím o ďalších dôležitých veciach, týkajúcich sa postavenia a rozvoja obce alebo života obyvateľov obce (§ 4 zákona o obecnom zriadení) 

(3)	Obecné zastupiteľstvo:
a)	vyhlási miestne referendum o odvolaní starostu, ak:
1. o to petíciou požiada aspoň 30% oprávnených voličov do orgánov samosprávy obce,
2. hrubo alebo opakovane zanedbáva povinnosti starostu, porušuje Ústavu Slovenskej republiky, ústavné zákony, zákony a ostatné všeobecne záväzné právne predpisy, 
b)	môže vyhlásiť miestne referendum o odvolaní starostu, ak neprítomnosť alebo nespôsobilosť starostu na výkon funkcie trvá dlhšie ako šesť mesiacov.

(4)	O návrhu podľa odseku 3 písm. a) bod 2.  tohto článku rozhoduje obecné zastupiteľstvo nadpolovičnou väčšinou hlasov všetkých poslancov.

(5)	Petíciu podľa odseku 1 písm. c) tohto článku overujú aspoň traja poslanci určení obecným zastupiteľstvom, ktorí nemôžu byť členmi petičného výboru, a starosta; starosta neoveruje petíciu na vyhlásenie miestneho referenda o odvolaní starostu. Ak petícia spĺňa náležitosti ustanovené osobitným zákonom8 obecné zastupiteľstvo vyhlási miestne referendum tak, aby sa uskutočnilo do 90 dní od doručenia petície obci.

(6).	Výsledky miestneho referenda sú platné, ak sa na ňom zúčastnila aspoň polovica oprávnených voličov do orgánov samosprávy obce, a ak bolo rozhodnutie prijaté nadpolovičnou väčšinou platných hlasov účastníkov hlasovania obyvateľov obce. Obecné zastupiteľstvo vyhlási výsledky miestneho referenda do troch dní od doručenia zápisnice o výsledkoch hlasovania na úradnej tabuli ako aj spôsobom v obci obvyklým. 

ŠIESTA HLAVA
§ 26
Verejné zhromaždenia obyvateľov obce

(1)	Na prerokovanie obecných vecí môže obecné zastupiteľstvo zvolať verejné zhromaždenie obyvateľov obce.

(2)	Verejné zhromaždenie sa zvoláva oznámením na úradnej tabuli v obci, prípadne iným vhodným spôsobom (napr. vyhlásením v obecnom rozhlase, a pod.)

SIEDMA HLAVA

§ 27
Poslanci obecného zastupiteľstva

(1)	Poslanci obecného zastupiteľstva dbajú o to, aby všetkou svojou činnosťou boli hodní dôvery svojich voličov. Pri výkone svojej funkcie sa riadia záujmami obce a jej obyvateľov. Vykonávajú ju v súlade s Ústavou Slovenskej republiky, s ústavnými a ďalšími zákonmi a ostatnými všeobecne záväznými predpismi ústredných orgánov štátnej správy, s medzinárodnými zmluvami, ktoré boli ratifikované a vyhlásené spôsobom ustanoveným zákonom.

(2)	Funkcia poslanca sa zásadne vykonáva bez prerušenia pracovného pomeru. Poslanec nesmie byť pre výkon svojej funkcie ukrátený na právach ani nárokoch vyplývajúcich z pracovného pomeru. 
§ 28
Vznik a zánik poslaneckého mandátu

(1)	Funkčné obdobie poslanca začína dňom zvolenia. Práva a povinnosti nadobúda poslanec
zložením sľubu poslanca obecného zastupiteľstva.

(2)	Poslanecký mandát zaniká
a) skončením volebného obdobia,
b) odmietnutím sľubu poslanca alebo zložením sľubu s výhradou,
c) keď sa bez vážneho dôvodu a bez ospravedlnenia nezúčastní 3-krát po sebe zasadnutia obecného zastupiteľstva, alebo keď počas jedného roka nie je spôsobilý zúčastniť sa zasadnutí obecného zastupiteľstva,
d) vzdaním sa mandátu,
e) právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,
f) pozbavením spôsobilosti na právne úkony alebo obmedzením spôsobilosti na právne úkony,
g) zmenou trvalého pobytu mimo územia obce,
h) v prípadoch podľa § 11 ods.2)  zákona o obecnom zriadení,  
i) zrušením obce alebo
j) smrťou.

§ 29
Práva a povinnosti poslancov

(1)	Poslanec je povinný najmä:
a)	zložiť zákonom predpísaný sľub na prvom zasadnutí obecného zastupiteľstva, ktorého sa zúčastní,
b)	zúčastňovať sa na zasadnutiach obecného zastupiteľstva a jeho orgánov, do ktorých bol zvolený,
c)	dodržiavať štatút obce, organizačný a rokovací poriadok obecného zastupiteľstva a ostatné interné organizačné normy schválené obecným zastupiteľstvom,
d)	obhajovať záujmy obce a jej obyvateľov,
e)	na požiadanie informovať voličov o svojej činnosti a o činnosti obecného zastupiteľstva.

(2) Poslanec je oprávnený najmä:
a)	predkladať obecnému zastupiteľstvu a ostatným orgánom samosprávy obce návrhy, podnety, pripomienky a námety,
b)	interpelovať starostu vo veciach týkajúcich sa výkonu jeho práce,
c)	požadovať od vedúcich rozpočtových, príspevkových organizácií, a iných subjektov s majetkovou účasťou obce vysvetlenia vo veciach týkajúcich sa ich činností,
d)	požadovať informácie a vysvetlenia od fyzických a právnických osôb, ktoré vykonávajú v obci podnikateľskú činnosť vo veciach týkajúcich sa dôsledkov ich podnikania v obci
e)	zúčastňovať sa na previerkach, kontrolách, na vybavovaní sťažností, oznámení a
podnetov, ktoré vykonávajú orgány samosprávy obce a hlavný kontrolór obce,
f)	požadovať vysvetlenie od štátnych orgánov vo veciach potrebných pre riadny výkon poslaneckej funkcie.

§ 30
Odmeňovanie poslancov

(1)	Za výkon funkcie môže obec poslancovi poskytnúť odmenu najmä vzhľadom na úlohy a časovú náročnosť výkonu funkcie podľa zásad o odmeňovaní poslancov. 

ÔSMA HLAVA

§ 31
Vzťah obce k okolitým obciam a mestám

(1)	Vo veci spoločného záujmu obce a okolitých miest a obcí sa riešia dohodou obce s okolitými mestami a obcami.
(2)	Obec môže k obhajobe svojich práv a záujmov vytvárať združenia, nadväzovať partnerské vzťahy a spolupracovať s obcami a mestami iných štátov a byť členom medzinárodných združení miestnych orgánov.
(3)	Obce sa môžu v záujme plnenia spoločných úloh, na zastupovanie svojich záujmov alebo z iných dôvodov združovať do stálych alebo dočasných republikových, regionálnych a záujmových združení.
(4)	Obce sa môžu v záujme výkonu prenesených kompetencií zo štátu na obce na úseku školstva, stavebného poriadku a opatrovateľskej služby združovať do spoločných obecných úradov.

DEVIATA HLAVA

§ 32
S y m b o l y o b c e

(1)	Symboly obce sú:
a) erb obce Heľpa
b) vlajka obce Heľpa
c) pečať obce Heľpa
d) obecné insígnie
§ 33
Erb obce Heľpa

(2)	Erb obce Heľpa tvorí:

V striebornom štíte päť modrých kvetov na zelených listnatých stopkách, vyrastajúcich zo strieborného, červenolemovaného srdca, ovenčeného menším červeným a väčším červeno-strieborným esovitým ornamentom. 

(3)	Podrobné a záväzné vyobrazenie erbu obce Heľpa tvorí prílohu tohto štatútu.

(4)	Právo použiť a používať erb obce Heľpa je viazané na súhlas (povolenie) starostu. Súhlas starostu sa vydáva maximálne na dobu 1 roka. Záujemca o používanie obecného erbu uvedie v písomnej žiadosti formu a spôsob používania vyobrazenia erbu. Žiadosť musí obsahovať:
- úplný grafický návrh, spôsob použitia erbu,
- obdobie, na ktoré sa žiada vydanie súhlasu (povolenia),
- potvrdenie o zaplatení poplatku.

(5)	Erb obce sa používa:
a)	na pečatidle obce,
b)	na insígniách starostu,
c)	na listinách o udelení čestného občianstva obce Heľpa, ceny obce Heľpa a uznaniach obce Heľpa,
d)	na budovách, kde má sídlo Obecný úrad Heľpa,
e)	na označenie územia, resp. katastrálneho územia obce,
f)		v rokovacích miestnostiach orgánov obce,
g)	na preukazoch poslancov obce ako aj pracovníkov obce,
h)	na rovnošatách pracovníkov obecnej polície a dobrovoľného hasičského zboru obce, ak budú obcou zriadené,
i)		na označenie vozidiel obce,
Subjekty používajúce erb hore uvedeným spôsobom sú oslobodené od platenia poplatkov.

(6)	Za správne zaobchádzanie s erbom a za jeho ochranu zodpovedá tá fyzická alebo právnická osoba, ktorá ho používa alebo použila. Každý je povinný strpieť na výzvu odstránenie neoprávnene alebo nesprávne použitého erbu.

(7)	Za nesprávne alebo neoprávnené používanie erbu určí obec pokutu. Bližšie používanie erbu obce Heľpa určí VZN.

§ 34
Vlajka obce Heľpa

(1)	Vlajku obce tvorí:
Vlajka obce pozostáva z piatich pozdĺžnych pruhov vo farbách zelenej (1/5), modrej (1/5), bielej (1/5), červenej (1/5) a zelenej (1/5). Vlajka má pomer strán 2:3 a ukončená je tromi cípmi, t.j. dvomi zástrihmi, siahajúcimi do tretiny jej listu.

(2)	Podrobné a záväzné vyobrazenie vlajky obce Heľpa tvorí prílohu č.4 tohto štatútu.

(3)	Vlajku obce Heľpa používa starosta a obecné zastupiteľstvo pri slávnostných a oficiálnych príležitostiach obecného, príp. štátneho charakteru, a to vyvesením na budovách, v ktorých sídlia, príp. v sieňach, kde sa koná slávnostné zhromaždenie. Výzvu na použitie vlajky vydáva starosta, ktorý zároveň určí spôsob a trvanie výzdoby.

(4)	Vlajka obce sa môže používať aj vo verejných sprievodoch a pri príležitostnej vnútornej 	výzdobe miestností a siení, ktoré sú prístupné verejnosti.

(5)	Ak sa pri výzdobe používa štátna vlajka SR a obecná vlajka spoločne, sú umiestnené v rovnakej výške vedľa seba, pričom štátna vlajka je umiestnená z čelného pohľadu vľavo.9 (§ 8 ods.6 z.č.63/1993 Z. z. o štátnych SR a ich používaní).

(6)	Vlajka obce sa vztyčuje zásadne na vlajkový stožiar.
Vlajka sa vztyčuje a sníma pomaly a dôstojne, pri snímaní sa nesmie dotýkať zeme.
Vztyčovanie a snímanie vlajky obce uskutočňuje poverená osoba starostom obce.

(7)	Pri používaní a vyvesení zástavy musia byť dodržiavané nasledovné pravidlá:
a) vlajka sa nesmie používať poškodená, ani zašpinená a nesmie sa zväzovať do ružice,
b) na vlajke nesmie byť žiadny text, vyobrazenie, obraz, znak alebo odznak, kytica,
smútočný závoj a pod.

(8)	Za správne zaobchádzanie s vlajkou obce a za jej ochranu zodpovedá tá fyzická osoba, ktorá ju použila alebo používa.

§ 35
Pečať obce Heľpa

(1)	Pečať obce Heľpa tvorí erb obce Heľpa s kruhopisom OBEC HEĽPA.

(2)	Pečať obce sa používa pri slávnostných príležitostiach:

(3)	Udelenie čestného občianstva, na pečatenie významných listín a dokumentov a pod.

(4)	Pečať uschováva starosta obce.

§ 36
Obecné  insígnie

1.	Reťaz starostu obce je zo žltého kovu. Tvorí ju jeden veľký medailón v tvare kruhu  s kruhopisom Obec Heľpa, ktorý je vyplnený obrazovým motívom erbu obce. 
2.	Starosta používa reťaz najmä pri:
a.	skladaní sľubu poslancov
b.	oficiálnom privítaní najvyšších predstaviteľov družobných miest a obcí
c.	odovzdávaní obecných vyznamenaní a cien
d.	iných významných slávnostných udalostiach

§ 37
Ochrana obecných symbolov

1.	Symboly obce treba mať v rovnakej úcte a vážnosti ako štátne symboly. Je zakázané používanie symbolov obce , ktoré by bolo nevhodné, neprimerané, alebo ktorým by sa prejavovala neúcta k týmto symbolom.
2.	Za dôstojné zaobchádzanie so všetkými symbolmi obce Heľpa a za ich ochranu zodpovedá ten, kto ich použil, alebo používa.
3.	Používanie symbolov obce na iné účely než stanovuje tento štatút je možné len so súhlasom starostu obce.

§ 38
Kronika obce

(1)	Kronika obce Heľpa sa vedie v štátnom jazyku.

(2)	Spracovaním zápisov do kroniky je poverený kronikár obce, ktorého na návrh starostu schvaľuje obecné zastupiteľstvo, prípadne pracovník obecného úradu, ktorý to má v pracovnej náplni.  

(3)	Zápisy do kroniky obce sa vykonávajú priebežne a chronologicky dokumentujú hospodársky, kultúrny a spoločenský život v obci a sú bezprostredným a hodnoverným svedectvom o dianí v obci.

DESIATA HLAVA

§ 39
Čestné občianstvo, ceny a odmeny

(1)	Obecné zastupiteľstvo môže udeliť tieto verejné uznania:
a) čestné občianstvo obce,
b) cenu obce,
c) vecnú a finančnú odmenu.

(2)	Starosta obce môže udeliť tieto verejné uznania:
a) cenu starostu obce,
b) vecnú a finančnú odmenu.

§ 40
Čestné občianstvo obce Heľpa

(1)	Osobám, ktoré sa obzvlášť významným spôsobom zaslúžili o rozvoj a vzdelanie obce, ochranu jej záujmov a šírenie jej dobrého mena vo svete, alebo ktorí obohatili ľudské poznanie vynikajúcimi tvorivými výkonmi, môže obecné zastupiteľstvo udeliť Čestné občianstvo obce Heľpa.

(2)	Čestné občianstvo obce  sa môže udeliť aj cudzím štátnym príslušníkom.

(3)	O udelení čestného občianstva rozhoduje obecné zastupiteľstvo spravidla na návrh starostu alebo poslanca OZ   3/5 väčšinou všetkých poslancov.

(4)	O udelení čestného občianstva sa vydá listina, ktorú podpisuje starosta. Listinu možno vyhotoviť aj dvojjazyčne takým spôsobom, že druhé vyhotovenie je v jazyku pocteného, resp. v niektorom svetovom jazyku.

(5)	Slávnostné odovzdávanie listiny poctenému sa vykoná spravidla na mimoriadnom zasadnutí obecného zastupiteľstva. Poctený občan sa pri tejto príležitosti alebo pri svojej prvej návšteve obce zapisuje do Kroniky obce Heľpa.

(6)	Obecné zastupiteľstvo môže udelené čestné občianstvo obce odňať, ak zo závažných dôvodov čestný občan obce tejto pocty nie je hodný.

§ 41
Cena obce Heľpa

(1)	Cena obce Heľpa sa udeľuje osobám a kolektívom za:
-  mimoriadne výsledky pri zveľaďovaní a rozvoji obce,
- vynikajúce tvorivé výkony a významné výsledky vedeckej, technickej, umeleckej,    publicistickej a verejno - prospešnej činnosti,
-	za činnosť, ktorou sa odmeňované osoby významným spôsobom pričinili o hospodársky kultúrno - športový rozvoj obce, šírenie dobrého mena a jej propagáciu doma i v zahraničí,
- za činnosť, ktorou sa odmeňované osoby podieľali na záchrane ľudských životov a majetku obce a jeho občanov.

(2)	Návrhy na udelenie ceny obce môžu obecnému zastupiteľstvu predkladať poslanci, starosta a obyvatelia obce. Návrhy musia byť riadne písomne zdôvodnené. 

(3)	Cenu obce Heľpa tvorí plaketa s erbom a peňažná odmena v sume 200 € alebo vecný dar. K cene obce sa vydáva potvrdenie o jej udelení, v ktorom je uvedené meno a priezvisko, dátum narodenia laureáta, dátum udelenia, pečiatka obce a podpis starostu.

(4)	Cenu obce Heľpa slávnostne odovzdá starosta obce na základe uznesenia obecného zastupiteľstva.

(5)	Cena obce Heľpa sa môže udeľovať 1 krát v kalendárnom roku najviac  2 navrhnutým nominantom. 

(6)	Cena obce Heľpa sa môže udeliť aj opätovne tým istým osobám, alebo kolektívom, najskôr však po uplynutí 2 rokov.

(7)	Výnimočne sa môže cena udeliť jednotlivcovi i po jeho smrti - in memoriam. V takomto prípade sa ceny môžu odovzdať rodinným príslušníkom pocteného.

§ 42
Cena starostu obce Heľpa

(1)	Cenu starostu obce udeľuje starosta za úspešnú a záslužnú činnosť v prospech obce a rozvoja obce a za vynikajúce výsledky pri reprezentovaní obce na celoslovenských, európskych a svetových podujatiach.

(2)	Cenu starostu obce tvorí vecný dar, alebo finančná odmena, alebo vecný dar a finančná odmena. Hodnotu každoročne schváli obecné zastupiteľstvo. 

(3)	Cena starostu sa môže ročne udeliť najviac 10 krát.

(4)	Evidencia sa vedie v Kronike obce Heľpa, ktorá má obsahovať mená a hlavné údaje ocenených, dátum udelenia cien, ako aj stručné zdôvodnenie, pre ktoré boli jednotlivým osobám udelené.

§ 43
Odmeny

Obecné zastupiteľstvo a starosta obce môže udeliť z obecných prostriedkov vecné dary a finančné odmeny, a to najmä poslancom, obyvateľom obce, prípadne iným osobám za aktívnu prácu v orgánoch samosprávy a za významný podiel na rozvoji obce.

JEDENÁSTA HLAVA

§ 44
Internetová stránka

Internetová stránka obce www.helpa.sk sa zriaďuje pri Obecnom úrade Heľpa. Základnou úlohou je zabezpečovať povinné zverejňovanie zmlúv a iných dokumentov podľa platných zákonov Slovenskej republiky, zverejňovať a  poskytovať informácie občanom o dianí v obci a sprostredkovať informácie z činnosti orgánov obce a obecného úradu, .

DVANÁSTA HLAVA

§ 45
Pomoc pri mimoriadnych situáciách

(1)	Obec je povinná poskytnúť obyvateľovi nevyhnutnú okamžitú pomoc v núdzi spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú materiálnu pomoc.

(2)	Obec je povinná pomáhať pri likvidácii a odstraňovaní následkov živelnej pohromy a havárii prostredníctvom dobrovoľného hasičského zboru v spolupráci s ďalšími právnickými a fyzickými osobami a organizáciami štátu.

(3)	Starosta môže uložiť právnickej alebo fyzickej osobe povinnosť poskytnúť osobnú, alebo vecnú pomoc pri odstraňovaní následkov živelnej pohromy alebo inej mimoriadnej udalosti, ak osobitný zákon neustanovuje inak.

(4)	Právnická alebo fyzická osoba, ktorá poskytla osobnú alebo vecnú pomoc, má právo na náhradu účelne vynaložených nákladov. Toto právo môže uplatniť do 3 mesiacov odo dňa zistenia nákladov, najneskôr do 2 rokov od ich vzniku, inak toto právo zanikne.

TRINÁSTA HLAVA

§ 46
Spoločné, záverečné a zrušujúce ustanovenia

(1)	Štatút obce je základnou organizačno-právnou normou. Všetky všeobecne záväzné nariadenia obce, uznesenia obecných orgánov a iné predpisy obce musia byť v súlade s týmto štatútom.

(2)	Zmeny a doplnky tohto štatútu schvaľuje obecné zastupiteľstvo 3/5 väčšinou všetkých poslancov.

(3)	Tento Štatút obce Heľpa ruší predchádzajúci Štatút obce Heľpa, ktorý bol schválený dňa 9.5.2017 OZ v Heľpe, uznesením č. 427/2017.

(4)	Tento štatút bol schválený uznesením číslo     483/2017 prijatým na zasadnutí Obecného zastupiteľstva v Heľpe, konaného dňa 20.7.2017

(5)	Tento Štatút obce Heľpa nadobúda účinnosť 15. dňom po vyvesení na obecnej tabuli. 

Peter Hyriak
    starosta obce Heľpa

vyvesené na úradnej tabuli: 21.7.2017

PRÍLOHY:

Erb obce Heľpa

Vlajka obce Heľpa

Pečať obce Heľpa